**ชื่อเรื่อง** : โมเดลสมการโครงสร้างแบบผสมปัจจัยที่มีอิทธิพลต่อสมรรถนะการบริหาร

จัดการชั้นเรียนของครู

**ผู้วิจัย** : นายประสงค์ สกุลซ้ง

**ปริญญา** : ปรัชญาดุษฎีบัณฑิต (สาขาวิชาวิจัยและประเมินผลการศึกษา)

มหาวิทยาลัยราชภัฏมหาสารคาม

**อาจารย์ที่ปรึกษา** : ผศ.ดร.ไพศาล วรคำ

ผศ.ดร.ปิยะธิดา ปัญญา

**ปีการศึกษา** : 2560

**บทคัดย่อ**

การวิจัยครั้งนี้ มีวัตถุประสงค์ 1) เพื่อศึกษาสมรรถนะการบริหารจัดการชั้นเรียนของครู ในสถานศึกษาขั้นพื้นฐาน 2) เพื่อจัดกลุ่มครูตามระดับสมรรถนะการบริหารจัดการชั้นเรียนของครูในสถานศึกษาขั้นพื้นฐาน และ3) เพื่อตรวจสอบความตรงโมเดลสมการโครงสร้างแบบผสมปัจจัยที่มีอิทธิพลต่อสมรรถนะการบริหารจัดการชั้นเรียนของครูในสถานศึกษาขั้นพื้นฐาน กลุ่มตัวอย่าง คือ ครูผู้สอนในสถานศึกษาขั้นพื้นฐาน สังกัดสำนักงานศึกษาธิการภาค 12 ภาคเรียนที่ 2 ปีการศึกษา 2557 จำนวน 750 คน ได้มาโดยใช้วิธีการสุ่มแบบหลายขั้นตอน เครื่องมือที่ใช้ในการวิจัยประกอบด้วย 1) แบบประเมินสมรรถนะการจัดการชั้นเรียน 2) แบบวัดจิตวิญญาณความเป็นครู 3) แบบวัดความพึงพอใจในงาน 4) แบบวัดการรับรู้ความสามารถในการสอน 5) แบบสอบถามการรับรู้บรรยากาศองค์กร และ6) แบบสอบถามการได้รับการถ่ายทอดทางสังคมในองค์การ สถิติในการวิเคราะห์ข้อมูล ได้แก่ สหสัมพันธ์แบบเพียร์สัน การวิเคราะห์โปรไฟล์แฝง และการวิเคราะห์โมเดลสมการโครงสร้างแบบผสม

**ผลการวิจัยสรุปได้ดังนี้** 1) สมรรถนะการบริหารจัดการชั้นเรียนของครูสังกัดสำนักงานศึกษาธิการภาค 12โดยรวมอยู่ในระดับปานกลาง 2) สมรรถนะการบริหารจัดการชั้นเรียนของครูสามารถจำแนกได้ 4 กลุ่ม ดังนี้ “ครูสมรรถนะบริหารจัดการชั้นเรียนปานกลางแต่นำนวัตกรรมาใช้ต่ำมาก”“ครูสมรรถนะบริหารจัดการชั้นเรียนสูงมากและนำนวัตกรรมมาใช้สูง”“ครูสมรรถนะบริหารจัดการชั้นเรียนสูงแต่นำนวัตกรรมมาใช้ต่ำ”และ“ครูสมรรถนะบริหารจัดการชั้นเรียนต่ำแต่นำนวัตกรรมมาใช้ปานกลาง” 3) ครูในสถานศึกษาขั้นพื้นฐาน สังกัดสำนักงานศึกษาธิการภาค 12 แต่ละกลุ่มมีการรับรู้บรรยากาศองค์กร ความพึงพอใจในงาน การรับรู้ความสามารถในการสอน และการได้รับการถ่ายทอดทางสังคมในองค์การ ส่งผลต่อสมรรถนะการบริหารจัดการชั้นเรียนแตกต่างกัน แต่จิตวิญญาณความเป็นครูมีอิทธิพลต่อสมรรถนะการบริหารจัดการชั้นเรียนของครูทุกกลุ่มเหมือนกันโดยมีความสอดคล้องกลมกลืนกับข้อมูลเชิงประจักษ์(likelihood = -3766.052,AIC = 7926.104, BIC = 8836.259, ABIC = 8210.707,  = 0.970)

**คำสำคัญ :** โมเดลสมการโครงสร้างแบบผสม; การวิเคราะห์โปรไฟล์แฝงและสมรรถนะการบริหาร

จัดการชั้นเรียน

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ อาจารย์ที่ปรึกษาวิทยานิพนธ์หลัก